Eneseuhkuse tõstmiseks piisavalt palju on mult muide küsitud, et kas ma enam eestlastega intervjuusid ei teegi. Luban, et üritan teha, kuid koguseliselt ehk vaid mõned aasta jooksul. Need asjad on minu jaoks lihtsalt väga töömahukad. Ma väga tahaks inimest kõigepealt ise veidigi tundma õppida ja leida üles need võimalikult õiged ja tabavad asjad, mis teevad just  sellest inimesest erilise. Ühe lõpuks suhteliselt lühikese intervjuu tegemine on minu jaoks väga pikk protsess. Inimene on hästi keeruline loom ning tema erinevate tasemete, maailmanägemise ning elus hakkamasaamise valemite lahtiharutamine on äärmiselt huvitav. Egoistlikult tahan ma inimese avastamist ise nautida, muuhulgas igalt intervjueeritavalt midagi juurde õppides.  Võib-olla esimesed lood olid tegelikult kõige lihtsamad, sest siis ma tahtsin rohkem oma leitud kilde jagada, nüüd aga tahan need leida ja  enne jagamist omal viisil võimalikult tõelähedaseks tervikuks kokku ka panna.